Kommentaar | Afrikaanse Protestantse Kerk
by Ds. Johan Schütte | 21 Sep 2020 | Kommentaar
Dalk is jy ook al teen hierdie tyd net so keelvol soos ek om van Black Lives Matter (BLM) te hoor. Met elke plaasaanval en -moord word die weersin ook net groter. Hoe kan net sekere lewens saak maak? Hoe kan 'n advertensie vir shampoe meer reaksie ontlok as gesinne wat uitgewis word?
Politieke korrektes het baie vinnig begin om BLM hul eie slagspreuk te maak en by openbare byeenkomste die knie as simboliese en rituele vereenselwiging daarmee te buig. Hierdie artikel wil egter nie op die BLM-beweging reageer omdat dit 'n rasgefokusde, sosialistiese beweging is nie, maar juis omdat dit 'n godsdienstige beweging is wat vanuit hulle aanbidding die kultuur en politiek van die hele wêreld wil verander. Danksy die media se beriggewing oor die opstande en aggressie waarmee dit gepaard gaan, is baie mense bewus van 'n aantal kulturele en politieke droombeelde van die beweging. Tog weet bitter min blykbaar van die godsdienstige basis wat as die vertrekpunt daarvan dien. Die feit is dat BLM oor baie meer as 'n slagspreuk gaan. Dit is 'n radikale kultus wat verskeie omstrede geloofstandpunte huldig; standpunte wat glad nie deur Christene ondersteun kan word nie.
'n Nuwe godsdiens
Onkunde oor hierdie standpunte behoort eintlik nie te bestaan nie, aangesien die drie vrouens wat BLM in 2013 begin het (Opal Tometi, Patrisse Cullors en Alicia Garza) almal al in die openbaar verklaar het dat dit nie net oor hardhandige polisieoptrede gaan nie. Dit was veral Cullors se onderhoud met dr. Melina Abdullah wat die sluier oor die geestelike sy van die beweging gelig het.
Voor elke byeenkoms is daar 'n ritueel waar die vermoorde "slagoffers" in wie se naam hulle byeenkom, se gees opgeroep word. Cullors het gesê: "… it is literally almost resurrecting a spirit so they can work through us to get the work that we need to get done." Sy reken dat daar sodoende 'n politieke en ook geestelike verbintenis tussen die betogers en die "slagoffer" se gees bewerkstellig word. Dit is 'n gebruik wat vanuit die Afrikagodsdienste se aanroeping van die voorvadergeeste spruit. Die oorledenes se geeste word nou opgeroep om vir hulself geregtigheid te bewerk.
Dr. Abdullah is die organiseerder van BLM in Los Angeles en het self al tydens so 'n seremonie die leiding geneem. Hulle het blomme in 'n sirkel gepak om daarmee 'n "heilige spasie" te skep en die deelnemers het na die allerheiligste middel van die sirkel verwys as die "kerk". Binne die sirkel was slagspreuke met veelkleurige kryte geskryf. Roubeklaers betree die sirkel dan as 'n heiligdom. Hulle word stil in bepeinsing. Hulle kniel. Hulle huil. Hulle is stille roubeklaers. Die plek waarop 'n swart persoon deur die polisie gedood is, word as 'n altaar beskou, 'n heilige plek waar daar oor die dood gerou kan word. As deel van die ritueel hou almal hande vas en word slagoffers se name oor-en-oor herhaal, terwyl 'n vloeistof as drankoffer op die grond uitgegooi word in navolging van die Ifa-geloof uit Wes-Afrika. Dr. Abdullah verduidelik dat hierdie ritueel 'n vorm van aanbidding is.
Vanuit die BLM het 'n netwerk van organisasies ontstaan wat toe die Movement for Black Lives (M4BL) gevorm het om 'n verenigde front vir hulle eise te skep. Die groeiende lys eise kan op hulle webblad gelees word. Hul stry nie slegs vir rassekwessies nie, maar die beweging sien hulself as die verpersoonliking van 'n geesgedrewe sosiale geregtigheid. Hulle het 'n verering van "vryheidsvegters" soortgelyk aan die verering van heiliges. 'n Leraar wat dit ondersteun, stel dit ook gelyk met die Roomse verering van heiliges. Die beweging is 'n kookpot waarin talle bestanddele met mekaar vermeng word: geestelike praktyke en gebruike van Afrikagodsdienste, voorvaderaanbidding, danse, mantras, oproep van geeste, alternatiewe genesingspraktyke soos akupunktuur, reiki, terapeutiese massering en toordokters se tradisionele genesing.
Cullors is van mening dat tradisionele geloof mense onderdruk en pleit vir 'n spiritualiteit wat die radikale vermoë het om mense se menswees te genees. Daarom noem prof. Hebah Farrag van die Universiteit van California BLM tereg 'n "ander en nuwe geloof."
Danksy die optrede van Marxiste soos die EFF en BLF dink ons baie keer dat hulle net daarop fokus om dit wat bestaan, af te breek. Daar word heeltemal te min gevra na dit wat hulle in die plek van die heersende orde tot stand wil bring. BLM se geskoolde Marxiste help ons hiermee deur die beleid wat hulle geformuleer en op hulle webblad gepubliseer het.
'n Nuwe kultuur en politieke bestel
Vanuit hul spiritualistiese wortels wil hulle die kultuur en politiek van die hele wêreld wil verander. Die ganse bestaande orde word beskou as 'n stelsel van onderdrukking, veral die Westerse kultuur en daarom moet bestaande gemeenskappe, gesinne, geslagtelikheid, gevangenisse en godsdienstige praktyke met nuwe alternatiewe vervang word.
In die aftakeling van die bestaande orde is dit nie vreemd dat die gesin as bousteen daarvan in BLM se visier is nie. Hulle oogmerk is om die Westerse voorskrif van 'n gesonde familiestruktuur te ontwrig en dit met uitgebreide ondersteuningstrukture waar die gemeenskap die kind opvoed, te vervang. Openbare skole moet van leersentrums na welsynsdienspunte verander word waar multikulturele programme en gratis aborsies vir minderjariges aangebied word, terwyl alternatiewe seksuele keuses beskerming sal geniet. LGBTQ en feministiese leiers tree baie sterk op die voorgrond binne die beweging. Hul beywer hulle vir die wettiging van prostitusie en is ook ten gunste van die wettige besit van en handel in dwelms.
Die voorgestelde wysigings toon baie duidelik aan uit watter omstandighede daar hieroor gedink is. Ons sal egter moet vra of dit enige verbetering aan daardie omstandighede gaan bring. Die feit is dat kinders uit vaderlose huise meer geneig is tot verslawing, armoede, misdaad en tronkstraf as diegene wat binne 'n tradisionele gesin opgevoed word. Liefdevolle gesinne is die basis vir 'n gesonde gemeenskap. BLM probeer egter gemeenskappe bou deur met gesinne weg te doen. In hulle verwerping van die Bybelse rol van die vaderfiguur, verswak hulle die gemeenskap net nog verder. Dit is so ironies dat 'n beweging wat so teen sistemiese probleme uitvaar, die opvoeding van kinders deel van die staat se verantwoordelikheid wil maak.
Hulle wil verder 'n sosialistiese kultuur van welvaartsverdeling skep waar amper alles gratis moet wees: gesondheid, skole, kos, eiendom, geslagsveranderings, ensovoorts. Verder moet daar duidelike belastingvoordele vir gekleurdes ingestel word, terwyl ryk blankes meer sal moet opdok.
BLM beywer hulle nie slegs vir die dekriminalisering van prostitusie en die dwelmbedryf nie, maar eis ook terugwerkende skadevergoeding aan en die vrylating van almal wat daarvoor in hegtenis geneem is. Dit vorm deel van die nuwe kultuur van welvaartverdeling wat geskep moet word en het selfs internasionale oogmerke. Hulle dring byvoorbeeld aan op skadevergoeding aan enige land, nasie of gemeenskap wat deur Amerikaanse oorloë benadeel is.
Hul politieke doelwitte is om 'n wêreldwye bevrydingsbeweging te wees wat 'n einde aan die vervlegte stelsels van blanke oorheersing, imperialisme, kapitalisme en patriargie bring. Daarom smee hulle bande met "bevrydingsbewegings" regoor die wêreld.
'n Gelowige reaksie
Hierdie is glad nie 'n omvattende uiteensetting van alles wat die BLM-beweging wil bereik nie, maar dit gee tog 'n eerlike weergawe van waarna hulle streef. Die BLM-utopia is 'n plek wat heeltemal die teenoorgestelde is van God se koninkryk wat besig is om te kom. Wanneer ons daarop reageer, moet dit altyd met die evangelie van Jesus Christus wees. Die grootste probleem waarmee die mensdom worstel, is nie 'n vervlegting van blanke oorheersing, imperialisme, kapitalisme en patriargie nie, maar die feit dat die in-sonde-gevalle-mens teen God in opstand gekom het. BLM is maar net 'n nuwe uitdrukking daarvan. Die oplossing vir die probleem is glad nie daarin om jou knie te buig as teken dat jy darem nie 'n rassis is nie. Dit is om jou toevlug tot Jesus Christus te neem wanneer die Heilige Gees jou van jou sonde oortuig het. Dit is om jou sonde voor God te bely en gehoorsame toewyding aan die Here te leef, terwyl die Heilige Gees jou daagliks heiliger maak.
Teenoor die droomwêreld van die BLM-utopia staan die werklikheid van samelewings wat gekersten en tot eer van God ingerig word soos wat die mense, gesinne en geslagte die ware God aanbid, vanuit geloof leef en 'n Christelike kultuur bou.
Ek hóórt hier!
by Ds. Johan Schütte | 23 Jul 2020 | Kommentaar
"Suid-Afrika behoort aan almal wat daarin woon", so word dit in die aanhef tot die Grondwet gestel. My ervaring is egter dat ek 'n tweederangse burger van hierdie land is, bloot op grond van my afkoms en die veronderstelde historiese optrede van my voorouers. Ek word beskou as iemand wat 'n geskiedenis van onregverdige bevoordeling gehad het en daarom moet ek nou aan die ontvangkant van "geregverdigde" benadeling wees. Die gevolg is dat my vriende en familie hul vaderland verlaat het om iewers anders burgers te gaan word. Daar is so baie van hulle dat as ek 'n paar dae by elkeen gaan kuier, ek langer in die buiteland gaan wees as wat enige visum toelaat. Ek verkwalik hulle ook nie. Ek verstaan hulle redes, omdat daar ook al in die middel van die nag 'n pistool teen my kop gedruk is. Ek lees hulle verhale, hulle redes waarmee hulle besluite regverdig word en dit resoneer met my. En tog, in 'n stryd tussen my hart en my verstand, het ek besluit om te bly.
Op een of ander manier het die Afrika-grond en my bloed met mekaar gemeng en hier is ek tuis. Ja, mens kan seker oral aanpas en inpas, maar om tuis te wees gaan oor iets anders. Sien, my probleem is nie met die plek nie. Dit is nie met daardie deeltjie op die wêreldkaart aan die onderste punt van Afrika wat Suid-Afrika genoem word nie. My probleem is met hoe ander wil hê hierdie deeltjie moet lyk. Dit is juis my lojaliteit aan hierdie deeltjie van die aarde, wat die Here aan my as rentmeester toevertrou het, wat maak dat ek opstandig word oor wat ander besig is om daarmee te doen. Die redes waarom hierdie stukkie van die aarde vir my kosbaar is, oortref my vermoë om my lojaliteit te beskryf of te verduidelik. Dit gaan oor gedeelde stories, hoop en liefde. Dit gaan oor gebruike en gewoontes, emosionele oomblikke, gedeelde seer en vreugde. Dit gaan oor God se voorsienigheid gedurende eeue van stryd. Wonderbaarlike uitkoms en onbeskryflike genade. Om uit die as te kon opstaan, was kenmerkend van my voorouers en dit bruis ook in my are.
Daar is sekere plekke en gebeure wat vir my met spesiale betekenis gelaai is. Natuurlik nie vir ander nie, daarom dat hulle dit wil afbreek en vernietig. Die feit is dat ek hier op hierdie deeltjie van die aarde tuis is al word daar baie hard probeer om my ontuis te laat voel. Om tuis te wees, is om te wees waar dinge bekend is. Daar waar ons geken en herken word. Dit is vir my kosbaar en onvervangbaar. Hier is rykdom en potensiaal vir almal wat hier woon en bereid is om te werk, maar dit word bedreig deur 'n valse idee van wat hierdie deeltjie van die aarde is.
Die Nuwe Suid-Afrika is in ons keelgate afgedruk, maar in werklikheid is dit die Valse Suid-Afrika. Die mislukte oorblyfsel van kolonialisering. Dit wat aan ons voorgehou word as die hoogtepunt van ons historiese ontwikkeling, beteken eintlik dat jou tuiste onteien word. Dié Valse Suid-Afrika met sy eensydige oordrywing en skeeftrekking van vroeëre deugde, is blind vir sy eie sonde en tekortkominge. Dié Valse Suid-Afrika eien homself die alleenreg toe-eien om 'n karikatuur van die verlede op 'n eensydige manier en met selfvoldaanheid te propageer.
In dié Valse Suid-Afrika word daar 'n skuldgevoel by die tweederangse burgers geskep sodat hulle maar daarmee gelief neem om eerder weeskinders sonder 'n tuiste te wees, as om trots op hulle geskiedenis te wees. Dié Valse Suid-Afrika roem daarop om 'n gemeenskap te wees wat verenig is ten spyte van ons verskeidenheid, maar in werklikheid is daar geen gemeenskap, geen eenheid en geen verskeidenheid nie. Met multi-kulturele is daar toe al die tyd 'n mono-kulturele toekoms bedoel. In plaas van verskeidenheid word daar eerder gestreef na eenvormigheid – en ek pas nie in die vorm nie! Die Valse Suid-Afrika is 'n groter bedreiging vir ons toekoms as enige virus of tuimelende ekonomie.
Die voorstanders van die Valse Suid-Afrika is betower deur die bygeloof van onvermydelike vooruitgang. Hul sien hulself as die hoogtepunt van evolusionêre ontwikkeling. Hulle veronderstel dat die geskiedenis aan hulle kant is. Hul het hulself reeds as die uiteindelike oorwinnaars gekroon. Hierdie valse geloof maak hulle arrogant en veragtelik. Hulle toon geen begrip vir die gebreke in die volklose en kultuurlose "gemeenskap" wat hulle wil bou nie.
Verder ignoreer hulle die ware bronne van mede-menslikheid wat hulle, net soos ek, roem om te waardeer. Hulle ignoreer en weerspreek selfs die Christelike wortels wat daarvoor nodig is. Maar hulle is tog so versigtig om nie die Moslems te ontstel nie en om ag te slaan op ISIS se dreigemente, so asof ISIS hulle sekulêre en mono-kulturele oortuigings goedsmoeds sal aanvaar.
Die Valse Suid-Afrika is bedwelm deur onkunde en bygeloof wat aangeblaas is deur 'n selfbevredigende utopiese droom wat glad nie met die geskape werklikheid rekening hou nie. Uiteindelik is die Valse Suid-Afrika 'n tirannieke droomwêreld wat daarvan hou om met die woorde "vryheid en verdraagsaamheid" te speel, nadat hulle van enige betekenis gestroop is.
Hierdie Valse Suid-Afrika is in 'n doodloopstraat. Tans is die grootste bedreiging vir ons toekoms nie die onbevoegde ANC, die Chinese of die Moslems nie. Ons word bedreig deur die versmorende greep waarmee die Valse Suid-Afrika ons verbeelding en toekomsdrome aan bande lê. Ons is die getuies van een van die grootste volksmoorde in die geskiedenis waar daar tans gepoog word om al die volke hier aan die Suidpunt van Afrika te vernietig. Ons volke en elkeen se kultuur word vervang met 'n illusie van wat Suid-Afrika is en moet wees.
Word wakker. Hou op om die knie te buig en staan vir 'n slag op teen hierdie bedreiging van ons toekoms. Dit is tyd om die Ware Suid-Afrika te verdedig, te ondersteun en te bevorder. 'n Suid-Afrika wat behoort aan almal wat werklik hier hoort. Ja, anders as wat die aanhef tot die Grondwet sê. Ek woon nie net hier nie. Ek hoort hier!
'n Goue kalf in reënboogkleure?
by Ds. Johan Schütte | 10 Jun 2020 | Kommentaar, Vars Gebak
Vir jare al gebeur daar iets onder ons neuse, sonder dat baie mense dit regtig bewustelik besef het. Ek het groot geword in die jare wat die NG Kerk die hoofstroom van Suid-Afrikaanse kerkwees en godsdiens verteenwoordig het. Deesdae is daar egter 'n nuwe godsdiens wat as klein stroompie begin het, maar uiteindelik die hoofstroom geword het wat soos 'n vloedgolf oor alles en almal spoel. Sommige word deur die stroom meegesleur, ander kies om op sy golwe te ry. Een ding is vir seker en dit is dat hierdie stroom sy merk op die landskap sal laat. Mense gaan nog vir jare die letsels bestudeer om te ontleed wat het regtig fout gegaan. Hoekom het mense in hierdie nuwe godsdiens ingekoop? Waarom is dit wat oor eeue opgebou is, sommer net prysgegee? Kinders gaan vir hulle ouers vra: Maar Pa, wat het jy gedoen om dit te keer? Hoe kon jy dit nie sien nie? Hoekom het jy nie meer vrae gevra nie?
Dalk is dit een van ons hedendaagse probleme, ons vra te min vrae oor dit wat rondom ons besig is om te gebeur. Deels seker omdat jy as regse geëtiketteer word indien jy vrae sou hê. Sou dit gebeur dat 'n swart persoon dieselfde vrae stel, word hy weer 'n "coconut" of verraaier genoem. Eerder as om vrae te stel, voer die meeste mense maar net 'n oorlewingstryd en verdring mekaar so om by die drinkwater uit te kom, dat niemand besef die bron daarvan is vergiftig nie. Staan egter nou net so paar treë terug en kyk mooi na die groter prentjie van wat besig is om te gebeur. Dalk sien jy die godsdiens van die Nuwe Suid-Afrika se rook-skaduwee wat oor al die puinhope hang.
Hierdie godsdiens het 'n hele rits heilige dae wat jou deurlopend herinner aan die "verlossing" wat vir jou gebring is. Gedurende herfs is dit Menseregtedag, Vryheidsdag en Werkersdag. In die winter is dit Jeugdag en Vrouedag. In die lente is dit Erfenisdag. In die somer is dit Versoeningsdag. Hierdie godsdiens het selfs sy eie martelare waarvan sommige selfs heiliges geword het. Strate word na hulle vernoem. Monumente en gedenktekens word vir hulle opgerig sodat pelgrims daarheen kan reis om dit aan te raak en 'n foto langs dit te neem. Daar is seremonies en sakramentele voetwassingsrituele. Die heilige teks van die Vryheidsmanifes en die belydenisskrif van die Nasionaal Demokratiese Revolusie word getrou nagevolg, terwyl predikers die boodskap daaruit van elke platform af uitbasuin.
Daar was 'n soeke na waarheid en versoening gewees, waar mense kon bieg en hul skuld bely. Dit is egter nie 'n eenmalige belydenis nie, jy moet dit voortdurend herhaal en telkens vir jou verlede om verskoning vra. Jy moet skaam wees oor jou vorige lewe van veronderstelde bevoorregting en moet die werklikheid van lewenslange boetedoening aanvaar. Ten spyte hiervan word 'n kleurvolle toekoms as eskatologiese hoop in die gees van Ubuntu aangebied waar jy gereinig sal staan wanneer daar met die onregte van die verlede en die erfsonde van etnisiteit afgereken sal wees.
Dit is 'n wedloop waar jy sonder inspanning saam met die ander deelnemers gelyk by die wenpaal sal aankom en ware gelykheid sal ervaar. Vir diegene wat struikel en langs die pad seerkry, is daar barmhartigheidsdienste met sosiale toelae, kospakkies en t-hemde.
Diegene wat hulle nie tot hierdie nuwe godsdiens bekeer nie, moet in vrees lewe vir 'n dag van afrekening en oordeel. Intussen moet hulle baie dankbaar wees dat hierdie oordeelsdag telkens uitgestel word, want dit gee aan hul geleentheid om hul rassisme, etnisiteit en bevoorregting volmaak te oorwin. Om dit reg te kry, word selfkastyding aanbeveel, sodat jy al bloeiend op elkeen van die Uniegebou se trappe moet besef dat al die probleme in die land deur Jan van Riebeeck se koms veroorsaak is. Die kastyding sal jou help om 'n permanente skuldgevoel te ontwikkel, wat jou dan daartoe sal bring om jou wit bevoorregting te bely in 'n poging om die las wat op jou druk ligter en sagter te maak.
Om teen hierdie nuwe godsdiens te praat is godslasterlik. Jy kan selfs in die howe vervolg word vir jou meerderwaardige witheid om almal daaraan te herinner dat ons nog nie in die beloofde land aangekom het nie. Dit sal elke keer gebeur as iemand nie saam in die koor van die hoofstroom media, sosiale media, skolestelsel, alle sport en vermaaklikheid sing nie. Oral moet die mantras van die nuwe normaal klakkeloos saam met die politieke partye nagepraat word. Doen dit nie en jou foto word saam met Vicki Momberg en Adolf Hitler oral opgeplak.
Baie Christene se gehoor word gestreel deur hierdie nuwe godsdiens wat 'n paar gesange se melodie behou het, maar 'n heeltemal nuwe inhoud aan die woorde gegee het met die doel om jou hart en verstand met slawerny te bekoor. Nuwe waardes moet aangeleer word. Is jy teen aborsie, dan is jy 'n chauvinistiese sekspes wat teen vroueregte is. Handhaaf jy die huwelik as 'n Goddelike instelling tussen een man en een vrou, dan is jy 'n fascisitiese onderdrukker. Christene moet besef húlle is deesdae die skynheiliges, die godloënaars en ketters – die hedendaagse skuldiges wat op brandstapels behoort te sterf.
As Christen staan ek reglynig teenoor hierdie nuwe godsdiens en sy afgedwonge politieke korrektheid, wat eintlik 'n gedwonge verkeerdheid is. Juis omdat ek 'n Christen is, is ek teen magvergrype en die uitbuiting van enige mens. Ook die van hierdie nuwe godsdiens, want daar is geen ander Verlosser as Jesus Christus nie. Enige ander "oplossings" is maar net nuwe vyeblare waaragter ou probleme verdoesel word en dit gaan geen blywende verbetering in hierdie land bring nie. Christelike waardes wat van Christus losgemaak word, verloor hul eintlike waarde. Daar is inderdaad niks verkeerd met regverdige hantering van almal nie. Reg en geregtigheid moet nagestreef word. Skuldbelydenis en vergifnis moet deel wees van ons leefwyse. Die uitbuiting van armes en weerloses moet veroordeel word. Magsvergrype is nie blote oor-entoesiasme van die polisie se kant nie. Daar skort baie met die polisiediens, soos dit blyk uit die opkoms van die privaat sekuriteitsbedryf.
Ons moet vra hoekom die moord op 'n swart man in Amerika en sy begrafnis die hoofnuus in Suid-Afrika is, terwyl daar geen haan kraai oor al die plaasaanvalle en –moorde hier plaaslik nie? Al is die hoofstroom hoe onwillig om dit te erken, ons grootste stryd is nie etnisiteit nie, maar die natuurlike boosheid van alle mense. As jy wil praat van ware gelykheid onder mense, hier het jy dit. Dit ontbreek álmal aan die heerlikheid van God.
Die ooreenkoms met die goue kalf-episode uit Israel se geskiedenis, is treffend. Die nuwe godsdiens is inderwaarheid 'n valse godsdiens verpak in Christelike kleure terwyl die godsdienstige leiers daarna wys en soos Aäron uitroep: "Dit is jou gode, o Israel, wat jou uit Egipte laat optrek het" (Ex. 32:4). Dit is juis die ou bedeling se Christenskap wat totaal onaanvaarbaar is. Die stryd is toe al die tyd nie teen onreg en diskriminasie nie. Dit is in werklikheid 'n stryd teen God wat dit gedurf waag het om die mensdom in verskillende volke te laat ontwikkel. Wat by Babel teen God verloor is, moet nou teruggewen word, want sien, hierdie nuwe godsdiens is nie 'n Suid-Afrikaanse uitvindsel nie, dit is 'n wêreldgodsdiens met 'n Suid-Afrikaanse aksent.
Mag ons genade ontvang om, soos Daniël en sy vriende in Babilonië, steeds getrou die Here alleen te aanbid en net voor Hom die knie buig.
Bill Gates, die Covid-19 entstof en die merk van die dier.
by Ds. Henning Dafel | 24 Apr 2020 | Kommentaar
Samesweringsteorieë word tans met hernude ywer versprei. 'n Mens kan dit seker verstaan, want ons is onseker en soek antwoorde. As Christene soek ons daardie antwoorde in die Bybel.
Die hele Bybel
Ons moet versigtig wees om nie net 'n versie of twee buite konteks te gebruik nie. Openbaring 22:18-19 waarsku ons duidelik.
… iemand by hierdie dinge byvoeg, dan sal God oor hom die plae byvoeg waarvan in hierdie boek geskrywe is. En as iemand iets van die woorde van die boek van hierdie profesie wegneem, dan sal God sy deel wegneem uit die boek van die lewe en uit die heilige stad en uit die dinge waarvan in hierdie boek geskrywe is.
Die hele Bybel, en dit sluit Openbaring in, het een doel: om God aan ons te openbaar. Kolossense 2:9 sê: Want in Hom woon al die volheid van die Godheid liggaamlik …, m.a.w. Jesus Christus is die duidelikste openbaring van God. Die boek Openbaring praat nie uit 'n ander mond as die res van die Bybel nie.
Dit bring ons by samesweringsteorieë in die algemeen. Hoor asseblief duidelik die waarskuwing van Jesaja 8:12-13.
Julle mag nie alles 'n sameswering noem wat hierdie volk 'n sameswering noem nie, en julle mag nie bevrees wees vir wat hulle vrees, of verskrik wees nie. Die HERE van die leërskare—Hom moet julle heilig, en laat Hy julle vrees en Hy julle verskrikking wees!
As ons nie ons hemelse Vader se soewereiniteit erken nie, sal ons noodwendig al hoe angstiger en kwater word in tye van beproewing.
As Christene mag ons nie saam met almal rondom ons spekuleer en alles 'n sameswering teen ons noem nie. Ons mag nie bang wees vir dit waarvoor ongelowiges bang is nie. Ons moet die Here vrees. Ons mag nie maak asof die duiwel magtiger as God is nie. Dit is lasterlik.
Die merk van die dier en die merk van God se kinders.
Een teorie wat tans groot vrees inboesem, is op Openbaring 13:16-17 gebaseer.
En hy maak dat aan almal, klein en groot, en die rykes en die armes, en die vrymense en die slawe 'n merk op hulle regterhand en op hulle voorhoofde gegee word; sodat niemand kan koop of verkoop nie, behalwe hy wat die merk of die naam van die dier of die getal van sy naam het.
Daar word tans beweer dat Bill Gates 'n mikroskyfie in die Covid-19 entstof gaan plaas. Hierdie skyfie word dan met die merk van die dier (Openb. 13:16-17) geassosieer. Na bewering gaan jy nie sonder hierdie skyfie kan koop of verkoop nie. Die groot vrees is dat ons deur hierdie tegnologie verlei gaan word om die antichris te aanbid.
Sulke samesweringsteorie verduister die waarheid van die Bybel. Dit mislei mense en trek ons aandag van Jesus Christus af.
Die merk van die dier is nie die enigste merk waarvan die Bybel praat nie. As ons na Deuteronómium 6:8 kyk, word daar van nog 'n merk vertel wat op die hand en op die voorhoof aangebring moet word. Dit is die merk van God se kinders.
Judaïsme glo dat hierdie letterlike merke moet wees. Daarom bind hulle die wet met leerbande styf om hulle voorarms en voorkop vas (kyk die foto).
Christene moet dadelik vra: Is dit wat God in sy Woord eis? Miga 6:8, Spreuke 21:3 en Deuteronómium 6:1-6 leer ons dat ons dade en gedagtes deur God se wet beheer moet word. Ons dade en gedagtes moet soos 'n merk wees wat wys dat ons aan Hom behoort – met ander woorde hierdie is nie 'n uiterlike merkteken nie.
Nou moet ons konsekwent wees. Indien God se merk in die Ou Testament simbolies interpreteer moet word, moet die merk van die dier in Openbaring ook simbolies geïnterpreteer kan word. Deur die twee merke te kontrasteer, word 'n verskriklike realiteit duidelik: Die wat die merk van die dier het se gedagtes en dade word deur hom beheer! Efésiërs 4:8 bevestig hierdie interpretasie:
… mense wat verduisterd is in die verstand en vervreemd van die lewe van God deur die onkunde wat in hulle is vanweë die verharding van hulle hart …
Wanneer ons sê dat die dier se merk op 'n bepaalde denkrigting en spesifieke dade dui, beteken die res van Openbaring 13:16-17 dat ons nie sal kan koop of verkoop as ons nie ook so dink en so optree nie en as jy uit vrees gehoor gee, dien jy onkundig die Satan.
As jy nie bereid is om vir 'n gay-paartjie 'n troukoek te bak nie, word jy voor die hof gedaag, want jy diskrimineer en kan selfs jou besigheid verloor.
Dieselfde geld vir dokters wat nie aborsies wil uitvoer nie.
As jou kinders nie bereid is om op skool die antwoord te skryf wat die departement soek nie, slaag hulle nie 'n vak nie en kan hulle uiteindelik nie matriek slaag nie. Almal weet dat jy sonder 'n matrieksertifikaat nie veel kan doen nie.
Die eerste Thessalonicense brief maak dit baie persoonlik. Paulus verduidelik dat wanneer die duiwel ons versoek, hy ons geloof, hoop en liefde lamlê en uiteindelik dooddruk. Ek dra dus die dier se merk wanneer ek liefdeloos is. 1 Johannes 4:8 sê: Hy wat nie liefhet nie, het God nie geken nie want God is liefde. Suid-Afrika se hoë egskeidingsyfer bevestig dalk ons grondliggende geneigdheid om liefdeloos te wees waar dit die meeste saak maak.
Dieselfde geld vir ons Christelike hoop. 'n Christen het altyd hoop, selfs al moet hy op 'n brandstapel sterf. Hy het 'n lewende hoop op die ewige lewe. Ons moet versigtig wees dat ons nie dalk met ons konstante moedeloosheid kies om dalk die merk van die dier te vertoon nie.
Op dieselfde wyse kan ons oor geloof redeneer. Geloof is wanneer ek God ken en gevolglik my vertroue in Hom stel. Tog vergaan ons as gevolg van 'n gebrek aan kennis (Hos. 4:6; Hebr. 5:11-14). Bitter min van ons ken God regtig (toets maar jou eie kennis van die Bybel). As ons God nie ken nie, kan ons nie eers van vertroue op Hom praat nie. Wys die feit dat ons kies om onkundig oor God te bly nie dalk hoeveel mense onwetend die merk van die dier dra nie?
Kan jy met eerlikheid sê dat jy nie die duiwel se kloumerke in baie kerke raaksien nie? Om die merk van die dier te beperk tot 'n stukkie tegnologie, is baie kortsigtig!
Al hoe ons nie vanself die merk van die dier dra nie, is wanneer ons deur God se genade werklik tot bekering kom. Dit beteken dat ons nie meer dinge sal doen soos wat óns dit wil doen nie, maar eerder begin vra: Here wat wil U hê moet ek doen? Hoe wil U hê moet ek u liefde uitstraal in al my verhoudings? Hoe wil U hê moet my geloof lyk? Watse hoop wil U hê moet in binneste lewe?
Dan sal die "vrug van die Gees" die merk wees dat ek aan my getroue Saligmaker, Jesus Christus, toebehoort, wat met sy dierbare bloed vir al my sondes ten volle betaal en my uit alle heerskappy van die duiwel verlos het …(HK v/a 1)
Kom ons hou op om die duiwel daar ver te soek terwyl hy miskien reeds in my eie huis en hart 'n vashouplek het. Gee die duiwel wat hom toekom – kom ons onderskat hom nie.
Terselfdertyd moet ons nie maak asof die duiwel almagtig is nie. Hoor weer wat God in sy Woord sê:
…Wees nie bevrees nie, want Ek het jou verlos; Ek het jou by jou naam geroep; jy is myne! (Jes. 43:1)
Hou ook Jesaja 8:12-13 se waarskuwing in jou gedagtes en laat ons gaan doen soos wat Hebreërs 12:1 ons leer:
Daarom dan, terwyl ons so 'n groot wolk van getuies rondom ons het, laat ons ook elke las aflê en die sonde wat ons so maklik omring, en met volharding die wedloop loop wat voor ons lê …
 "How to Read the Bible: 7 Ways to Meet With God," Bible Study Tools, accessed April 6, 2020, https://www.biblestudytools.com/bible-study/topical-studies/7-ways-to-read-your-bible-to-meet-god.html.